Vi trodde vi skulle snakke om svømming. Da begynte Alexander Dale Oen å fortelle om frosker.

5. mai 2012 20:11 Sist oppdatert 13. november 2017

Alexander Dale Oen gjorde alt ordentlig, enten han svømte for VM-gull eller inngikk en avtale med Aftenposten. Hvilke andre 26 år gamle idrettsutøvere møter en journalist og en fotograf med følgende utfordring:

– Ok, vi går for dette: Dere kan følge meg frem til OL i London. Vi kan møtes fem-seks ganger, både i Norge og utenlands. Men betingelsen er at det blir bra. Jeg vil heve nivået mitt, og jeg vil at også dere skal heve nivået deres gjennom samarbeidet. Dere skal strekke dere, er dere innstilt på det? spurte Dale Oen. Ja, svarte vi, forfjamset og fascinert, og kjente hendene våre forsvinne i hans enorme da avtalen ble forseglet med to håndtrykk.